32000D0672
L 280/46
JURNALUL OFÍCIAL AL UNIUNII EUROPENE
DECIZIA COMISIEI
din 20 octombrie 2000
de stabilire a condițiilor speciale pentru importul produselor pescărești originare din Venezuela
[notificată cu numărul C(2000) 3056]
(Text cu relevanță pentru SEE)
(2000/672/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate care reglementează producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
Un expert al Comisiei s-a deplasat în Venezuela cu scopul de a verifica condițiile de producție, antrepozitare și expediere a produselor pescărești destinate către Comunitate.
(2)
Dispozițiile legislației din Venezuela privind inspecția și controlul sanitar al produselor pescărești pot fi considerate echivalente celor prevăzute de Directiva 91/493/CEE.
(3)
În Venezuela „Servicio Autónomo de Recursos Pesqueros” (SARPA) din „Ministerio de Agricultura y Cría” este capabil să verifice eficient aplicarea legislației în vigoare.
(4)
Procedurile de obținere a certificării prevăzute la articolul 11 alineatul (4) litera (a) din Directiva 91/493/CEE cuprind definirea unui model de certificat, cerințele minime referitoare la limba sau limbile în care trebuie să fie redactat și calitatea semnatarului.
(5)
În conformitate cu articolul 11 alineatul (4) litera (b) din Directiva 91/493/CEE, trebuie aplicată o marcă comercială pe ambalajele produselor pescărești, conținând numele țării terțe și numărul de aprobare/înregistrare al unității, al navei fabrică, al antrepozitului frigorific sau al navei frigorifice de origine.
(6)
În conformitate cu articolul 11 alineatul (4) litera (c) din Directiva 91/493/CEE, trebuie redactată o listă de unități, nave fabrică sau antrepozite frigorifice, precum și o listă de nave frigorifice înregistrate în conformitate cu punctele 1-7 din anexa II la Directiva 92/48/CEE (3) a Consiliului. Aceste liste trebuie redactate în baza unei comunicări din partea SARPA către Comisie. În consecință SARPA are sarcina să asigure respectarea dispozițiilor prevăzute în acest scop de articolul 11 alineatul (4) din Directiva 91/493/CEE.
(7)
SARPA a furnizat în mod oficial asigurări privind respectarea regulilor enunțate în capitolul V din anexa la Directiva 91/493/CEE și privind îndeplinirea cerințelor echivalente celor stabilite de directiva în cauză pentru autorizarea sau înregistrarea unităților, a navelor fabrică, a antrepozitelor frigorifice sau a navelor frigorifice.
(8)
Măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
„Servicio Autónomo de Recursos Pesqueros” (SARPA) din „Ministerio de Agricultura y Cría” este autoritatea competentă în Venezuela pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești originare din Venezuela trebuie să îndeplinească următoarele condiții:
1.
fiecare transport trebuie însoțit de un certificat de sănătate original numerotat, completat corespunzător, datat și semnat, conținând o singură foaie, al cărei model figurează la anexa A;
2.
produsele trebuie să provină din unități, nave fabrică sau antrepozite frigorifice autorizate sau nave frigorifice înregistrate, enumerate la anexa B;
3.
fiecare ambalaj, cu excepția produselor pescărești congelate în vrac și destinate fabricării de conserve, trebuie să poarte într-un mod de neșters cuvântul „VENEZUELA”, precum și numărul de autorizare/înregistrare al unității, al navei fabrică, al antrepozitului frigorific sau al navei frigorifice de origine.
Articolul 3
(1) Certificatele prevăzute la articolul 2 punctul 1 trebuie redactate cel puțin într-una din limbile oficiale ale statului membru în care se efectuează controlul.
(2) Certificatele trebuie să conțină numele, calitatea și semnătura reprezentantului SARPA precum și ștampila oficială a acestui organism într-o culoare diferită de cea a celorlalte mențiuni cuprinse în certificat.
Articolul 4
Prezenta decizie intră în vigoare în a șaizecea zi de la data publicării în Jurnalul Oficial al Comunităților Europene.
Articolul 5
Prezenta decizie se adresează statelor membre.
Adoptată la Bruxelles, 20 octombrie 2000.